Åsgårdstrand

Åsgårdstrand er en liten by i både Horten og Tønsberg kommuner i Vestfold og Telemark fylke. Det er også navnet på en tidligere selvstendig kommune og et ladested. 
Åsgårdstrand ligger ved Oslofjorden, omtrent ti kilometer sør for Horten sentrum og like langt nord for Tønsberg. Tettstedet Åsgårdstrand har 2 944 innbyggere per 1. januar 2022, og strekker seg delvis inn i nabokommunen Tønsberg.


== Småbypreg ==
Stedet er fra 2007 klassifisert som «turistby» da antallet tilreisende og besøkende er meget høyt i forhold til bofaste. Dette medfører at samtlige butikker i den gamle bydelen, om ønskelig, kan holde søndagsåpent.
I småbyidyllen finnes gallerier og utsalg for kunsthåndverkere, flere caféer, pub og vinstue. Sommerstid åpnes også flere restauranter i den gamle delen av byen, nærmest fjorden. Åsgårdstrand har barneskole, eldresenter og flere barnehager og barneparker. 
Byens fotball-lag spiller i 5. divisjon i 2012.


== Historie ==

Åsgårdstrand ble ladested fra 1650 under Tønsberg, fra 1660 under Holmestrand. I 1752 fikk ladestedet privilegier på å drive handel med innenlandske varer. Fra begynnelsen av 1800-tallet var Åsgårdstrand en livlig utførselshavn for trelast, blant annet til Nederland. Handelen stagnerte med seilskutetidas slutt.  Grunnet det unike lyset på stedet ble det etterhvert kjent som sentrum for bildekunstnere og siden 1880-årene har en rekke av disse søkt til Åsgårdstrand, blant dem Edvard Munch, Christian Krohg og Hans Heyerdahl.
Kommunen ble opprettet som Åsgårdstrand formannskapsdistrikt i 1837. Kjøpmann og skipsreder Anders Riddervold ble da valgt som første ordfører i Åsgårdstrand.
Åsgårdstrand har vært et populært ferie- og badested siden 1920-årene. Både dronning Juliana av Nederland, den italienske tenoren Formici, samt prominente gjester fra hovedstaden og andre velbemidlede valfartet til et av de fire hotellene i den idylliske sommerbyen hver sommer. Sommergjester er fortsatt med på å prege byen.
1. januar 1965 ble Åsgårdstrand og Borre kommuner, samt en del av Sem (126 innbyggere fra Stang) slått sammen til Borre kommune. Åsgårdstrand hadde ved sammenslåingen 488 innbyggere og var Norges minste kommune.14. desember 2009 vedtok kommunestyret i Horten å gi Åsgårdstrand bystatus, en endring som trådte i kraft 1. januar 2010.
Store deler av sentrum er omfattet av NB!-registeret, Riksantikvarens liste over bymiljøer i Norge som har nasjonal kulturhistorisk verneinteresse.


== Edvard Munch og Åsgårdstrand ==
Blant de mer kjente Munch-motivene fra Åsgårdstrand kan nevnes «Pikene på broen» fra brygga, «Livets dans» fra havneområdet, «Stormen» malt foran gamle Grand Hotell, «Kvinner» malt nedenfor Munchs hus, «Løsrivelse» fra stranda ved Munchs hus, «Aften – Melankoli – Sjalusi» også fra stranda ved Munchs hus, «To kvinner på stranden» malt nord for Munchs hus, «Den ensomme» fra stranda ved Munchs hus, «De ensomme» nord for Munchs hus, «Fire piker i Åsgårdstrand» malt ved trappa til Munchs hus og «Aftenpassiar».


== Foreningsliv ==
Åsgårdstrands foreningsliv omfatter blant annet:

Åsgårdstrand Idrettsforening – turn, trim og fotball
Åsgårdstrand Seilforening
Åsgårdstrand Båtforening
Åsgårdstrand Sjømannsforening
Åsgårdstrandsdagene – årlig byfest
Åsgårdstrand frivillige byorkester – voksenkorps


== Kjente personer med Åsgårdstrand-tilknytning ==
Hans Anton Apeness (1842–1930), trelasthandler født i Åsgårdstrand. En gate i Calais er oppkalt etter ham.
Jahn Ekenæs (1847–1920), kunstmaler bosatt i Åsgårdstrand.
Frits Thaulow (1847–1906), kunstmaler malte mye fra Åsgårdstrand, har en egen plass oppkalt etter seg
Hans Heyerdahl (1857–1913), kunstmaler bosatt i Åsgårdstrand
Oda Krohg (1860–1935), kunstmaler født i Åsgårdstrand
Edvard Munch (1863–1944), kunstmaler med sommerhuset Nygårdsgrunn i Åsgårdstrand
Ola Abrahamsson (1883–1980), kunstmaler bosatt Åsgårdstrand
Per Lasson Krohg (1889–1965), kunstmaler født i Åsgårdstrand, sønn av Oda og Chr. Krohg
Thorstein Diesen (1894–1962), kringkastingsmann fra Åsgårdstrand
Øivin Holst Grimsgaard (1900–1989), arkitekt født i Åsgårdstrand
Svein Døvle Larssen (1928–2015), redaktør i Tønsbergs Blad bosatt i Åsgårdstrand
Ingerid Paulsen Kuiters (1939–), billedkunstner bosatt i Åsgårdstrand
Nils Johan Semb (1959–), landslagstrener fotball herrer 1998-2003, bosatt i Åsgårdstrand
Alex Rosén (1968–), komiker, musiker, programleder bosatt i Åsgårdstrand
Jens Kristensen (1975–), illustratør født i Åsgårdstrand
Ragnar Almén (1949–), kunstmaler bor og arbeider i Åsgårdstrand.
Thomas Strønen (1972-) jazzmusiker og komponist.
Marthin Hamlet Nielsen (1992-) bryter og MMA-utøver


== Referanser ==


== Eksterne lenker ==
(en) Åsgårdstrand – kategori av bilder, video eller lyd på Commons 
Bilder fra Åsgårdstrand på Flickr
(no) Historiske arkiver etter Åsgårdstrand kommune på ArkivportalenHistorikkFotografier fra Åsgårdstrand ca. 1902-1946 i Nasjonalbibliotekets arkiv
Om Edvard Munchs «Pikene på broen» og Åsgårdstrand